**Dôvodová správa**

1. **všeobecná časť**

Ministerstvo financií Slovenskej republiky predkladá návrh zákona, ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „návrh zákona“). Návrh zákona sa predkladá  na základe Plánu legislatívnych úloh vlády Slovenskej republiky na rok 2020.

Pripravovaný návrh zákona bude mať pozitívny dosah na zníženie administratívnej záťaže pri čerpaní prostriedkov Európskej únie, nakoľko reflektuje implementáciu článku 68 ods. 2 návrhu všeobecného nariadenia Európskeho parlamentu a Rady, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde a Európskom námornom a rybárskom fonde a rozpočtové pravidlá pre uvedené fondy, ako aj pre Fond pre azyl a migráciu, Fond pre vnútornú bezpečnosť a Nástroj pre riadenie hraníc a víza (COM(2018) 375 final) (ďalej len „návrh nariadenia“), ktoré predpokladá vykonávanie kontroly na základe analýzy rizík.

Návrhom zákona sa umožní vykonávanie administratívnej finančnej kontroly na primeranej vzorke vybranej na základe objektívneho hodnotenia rizík alebo náhodným výberom alebo ich kombinácie. Zároveň sa umožní aj overenie súladu finančnej operácie alebo jej časti len s tými skutočnosťami podľa § 6 ods. 4 zákona č. 357/2015 Z. z. o finančnej kontrole a audite a o zmene a doplnení niektorých zákonov, ktoré určí so zohľadnením rizík štatutárny orgán orgánu verejnej správy alebo ním určený zamestnanec. Takýmto prístupom sa zefektívni proces výkonu administratívnej finančnej kontroly, nakoľko sa zmenší administratívna záťaž zamestnancov orgánu verejnej správy vykonávajúcich administratívnu finančnú kontrolu. Zefektívnenie zabezpečí aj navrhovaná možnosť podpisovať návrh správy/návrh čiastkovej správy a správu/čiastkovú správu z administratívnej finančnej kontroly a finančnej kontroly na mieste len štatutárnym orgánom oprávnenej osoby alebo ním určeným vedúcim zamestnancom, keďže podľa súčasnej právnej úpravy sú potrebné podpisy všetkých zamestnancov orgánu verejnej správy, ktorí dané kontroly vykonali.

Cieľom návrhu zákona je taktiež upraviť možnosť externalizácie výkonu administratívnej finančnej kontroly a finančnej kontroly na mieste. Úpravou sa umožní orgánu verejnej správy poveriť výkonom administratívnej finančnej kontroly a finančnej kontroly na mieste inú právnickú osobu alebo fyzickú osobu.

Prijatie návrhu zákona bude mať vplyv na rozpočet verejnej správy a nebude mať vplyv na manželstvo, rodičovstvo a rodinu, na podnikateľské prostredie, na informatizáciu spoločnosti, sociálne vplyvy, vplyvy na životné prostredie, a ani vplyvy na služby verejnej správy pre občana. Návrh zákona bol predmetom predbežného pripomienkového konania.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Navrhuje sa účinnosť od 1. marca 2021, so zohľadnením dostatočnej legisvakačnej lehoty.

**B. osobitná časť**

**K čl. I**

**K bodu 1 (§ 2 písm. g))**

Z definície oprávnenej osoby sa vypúšťa iná právnická osoba podľa § 19 ods. 5. Pokiaľ bude iná osoba podľa § 19 ods. 5 zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „zákon č. 357/2015 Z. z.“) poverená Ministerstvom financií Slovenskej republiky (ďalej len „ministerstvo financií“) výkonom vládneho auditu, budú sa na ňu vzťahovať práva a povinnosti oprávnenej osoby podľa § 20 až 27 tohto zákona, ktoré budú bližšie upravené napr. v zmluve. Oprávnenou osobou z procesného hľadiska bude v takomto prípade vždy ministerstvo financií.

**K bodu 2 (§ 2 písm. j))**

Upravuje sa definícia pojmu zamestnanec, ktorá sa rozširuje aj o osobu pracujúcu na dohodu o prácach vykonávaných mimo pracovného pomeru, teda na tzv. dohodára. Úprava vyplynula z aplikačnej praxe, podľa ktorej nie všetky orgány verejnej správy boli schopné zabezpečiť výkon finančnej kontroly svojimi zamestnancami pracujúcimi v pracovnom pomere alebo obdobnom pracovnom vzťahu. Na tzv. dohodára vykonávajúceho finančnú kontrolu sa v zmysle Zákonníka práce vzťahujú ustanovenia o zodpovednosti za škodu rovnako, ako na zamestnanca v pracovnom pomere alebo v obdobnom pracovnom vzťahu. Uvedený prístup k personálnemu zabezpečeniu finančnej kontroly bude ďalej rozpracovaný v aktualizovanom metodickom usmernení k finančnej kontrole.

**K bodu 3 a 6 (§ 3 písm. k), § 4 ods. 4 písm. d) a f))**

Legislatívno-technická úprava. Pojem sankcia sa nahrádza pojmami odvod, penále a pokuta za účelom zosúladenia so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

**K bodu 4 (§ 3 písm. l))**

Dopĺňa sa povinnosť ministerstva financií predkladať vláde Slovenskej republiky správu o vykonaných auditoch za predchádzajúci kalendárny rok každoročne do 31. októbra príslušného roka.

**K bodu 5 (§ 4 ods. 4 písm. b))**

Precizuje sa, že pokiaľ Úrad vládneho auditu vykonáva vládny audit pri zabezpečovaní úloh orgánu auditu podľa osobitného predpisu (napr. nariadenie Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja, nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006, nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, nariadenie Európskeho parlamentu a Rady (EÚ) č. 223/2014 z 11. marca 2014 o Fonde európskej pomoci pre najodkázanejšie osoby, nariadenie pre implementáciu Finančného mechanizmu Európskeho hospodárskeho priestoru 2014 - 2021, nariadenie pre implementáciu Nórskeho finančného mechanizmu 2014 - 2021), takýto vládny audit je vykonávaný v mene ministerstva financií, ktoré plní funkciu orgánu auditu. Úrad vládneho auditu je v takomto prípade poverený výkonom vládneho auditu ministerstvom financií; forma poverenia bude mať písomnú podobu, napr. písomná zmluva, ktorá môže bližšie upravovať formálne procesy a podrobnosti pri výkone vládneho auditu. Oprávnenou osobou z procesného hľadiska bude v takomto prípade vždy ministerstvo financií, pričom v poverení bude bližšie vymedzený aj rozsah práv a povinností Úradu vládneho auditu pri výkone vládneho auditu podľa § 20 až 27 zákona č. 357/2015 Z. z. Písomné poverenie na vykonanie vládneho auditu bude aj v takomto prípade naďalej, v súlade s § 19 ods. 2 zákona č. 357/2015 Z. z., vydávať štatutárny orgán Úradu vládneho auditu, resp. ním písomne splnomocnený vedúci zamestnanec. Touto úpravou nie je dotknutá kompetencia Úradu vládneho auditu vykonať vládny audit aj vo vlastnom mene podľa § 4 ods. 4 písm. a) zákona č. 357/2015 Z. z. V prípade, že bude Úrad vládneho auditu poverený ministerstvom financií výkonom vládneho auditu, v súlade s § 19 ods. 1 zákona č. 357/2015 Z. z., bude pri hodnotení kvality vykonávania vládneho auditu podľa § 10a zákona č. 357/2015 Z. z. povinnou osobou Úrad vládneho auditu.

**K bodu 7 (§ 4 ods. 4 písm. i))**

Legislatívno-technická úprava. Zosúladenie vnútorného odkazu.

**K bodu 8 (§ 5 ods. 3)**

Orgán verejnej správy je povinný vytvoriť, zachovávať a rozvíjať finančné riadenie. Doterajšia prax však ukazuje, že mnohé orgány verejnej správy uvedenú povinnosť neplnia, resp. v prípade orgánov verejnej správy, ktorými sú správcovia kapitoly štátneho rozpočtu, sú ako osoby zodpovedné za finančné riadenie určovaní častokrát vnútorní audítori, čo je v priamom rozpore s nezávislým postavením vnútorného audítora. Do zákona č. 357/2015 Z. z. sa preto navrhuje doplniť zodpovednosť štatutárneho orgánu orgánu verejnej správy za zabezpečenie finančného riadenia. Bez toho, aby bola dotknutá zodpovednosť štatutárneho orgánu orgánu verejnej správy za zabezpečenie finančného riadenia, ten si môže určiť konkrétnu osobu/osoby (napr. v pozícii koordinátora finančného riadenia – uvedené neznamená vytvorenie novej pracovnej pozície, ale špecifikáciu pracovnej úlohy), resp. organizačný útvar, ktorý bude v rámci orgánu verejnej správy implementovať finančné riadenie. Naďalej platí, že za vytvorenie, zachovávanie a rozvíjanie systému finančného riadenia nezodpovedá útvar vnútorného auditu, ktorý ho môže auditovať a na základe vykonaného overenia navrhovať odporúčania na jeho zlepšenie.

**K bodu 9 (§ 6 ods. 2)**

Za účelom zefektívnenia výkonu administratívnej finančnej kontroly a finančnej kontroly na mieste sa návrhom zákona umožňuje externalizovať ich výkon, a to prostredníctvom inej osoby, či už fyzickej alebo právnickej. Takáto iná osoba vykonáva administratívnu finančnú kontrolu a finančnú kontrolu na mieste v mene orgánu verejnej správy, ktorý ju poveril výkonom finančnej kontroly, pričom za jej výkon sa zodpovedá tomuto orgánu verejnej správy. Poverenie bude mať písomnú podobu (napr. písomná zmluva), pričom je v ňom potrebné bližšie upraviť formálne procesy a podrobnosti výkonu finančnej kontroly. Zároveň je vhodné, aby si orgán verejnej správy vopred dohodol s inou osobou aj jej prípadnú zodpovednosť za škodu spôsobenú vykonanou finančnou kontrolou. Celkovú zodpovednosť za výkon administratívnej finančnej kontroly a finančnej kontroly na mieste však nesie orgán verejnej správy, ktorý inú osobu poveril výkonom finančnej kontroly. Takýto orgán verejnej správy je procesne považovaný za oprávnenú osobu, keďže jemu je zverená, v zmysle zákona č. 357/2015 Z. z., povinnosť, resp. oprávnenie finančnú kontrolu vykonať. Na účely hodnotenia kvality vykonávania finančnej kontroly podľa § 10a zákona č. 357/2015 Z. z. je povinnou osobou, aj v prípade externalizácie finančnej kontroly na inú osobu, orgán verejnej správy, ktorý túto osobu poveril výkonom finančnej kontroly.

V súlade s navrhovaným ustanovením § 8 ods. 3 a § 9 ods. 4 zákona č. 357/2015 Z. z., poveriť inú osobu na výkon finančnej kontroly je možné len v odôvodnených prípadoch, t. j. vtedy, ak orgán verejnej správy nevie zabezpečiť riadny výkon finančnej kontroly, napríklad z dôvodu, že nedisponuje dostatočnými personálnymi kapacitami potrebnými pre zabezpečenie výkonu finančnej kontroly, resp. zamestnanci orgánu verejnej správy nedisponujú potrebnými odbornými predpokladmi. Externalizáciu finančnej kontroly je možné využiť aj vtedy, ak sú činnosti spojené s finančnou operáciu alebo jej časťou zverené inej osobe (napríklad administrácia poskytovania finančných príspevkov), pričom finančná kontrola vo vzťahu k finančnej operácii alebo jej časti je rovnako zverená tejto inej osobe.

Externalizácia finančnej kontroly má byť zabezpečená v rámci schválených limitov rozpočtov orgánov verejnej správy. Popri možnosti externalizácie výkonu administratívnej finančnej kontroly a finančnej kontroly na mieste je orgán verejnej správy povinný zachovávať a rozvíjať finančné riadenie, v rámci ktorého o. i. zabezpečuje, aby realizovaná finančná operácia alebo jej časť bola hospodárna, efektívna, účinná a účelná. Vzhľadom na uvedené, v prípade, ak má orgán verejnej správy dostatočné vlastné personálne kapacity na výkon administratívnej finančnej kontroly/finančnej kontroly na mieste, orgán verejnej správy nie je oprávnený využiť inštitút externalizácie. To, či je pri externalizácii finančnej kontroly o. i. dodržiavaná zásada hospodárnosti, efektívnosti, účinnosti a účelnosti môže byť overené v rámci auditov a hodnotení kvality finančnej kontroly vykonávaných ministerstvom financií, resp. Úradom vládneho auditu.

**K bodu 10 (§ 6 ods. 4 úvodná veta)**

Navrhuje sa doplniť vnútorný odkaz na nový § 8 ods. 4, ktorý upravuje odlišným spôsobom overovanie súladu finančnej operácie alebo jej časti so skutočnosťami podľa § 6 ods. 4 zákona č. 357/2015 Z. z. Pri výkone administratívnej finančnej kontrole sa zavádza možnosť overiť súlad finančnej operácie alebo jej časti len s tými skutočnosťami podľa § 6 ods. 4 zákona č. 357/2015 Z. z., ktoré určí so zohľadnením rizík štatutárny orgán orgánu verejnej správy alebo ním určený zamestnanec. Zároveň v prípade, že orgán verejnej správy pri výkone administratívnej finančnej kontroly využije takýto postup určenia skutočností podľa § 6 ods. 4, v rámci základnej finančnej kontroly sa rovnako môžu overiť takto určené skutočnosti podľa § 6 ods. 4.

**K bodu 11 (§ 6 ods. 4 písm. g))**

Ako jeden z atribútov overovania súladu finančnej operácie alebo jej časti sa dopĺňajú aj iné podmienky použitia verejných financií. Uvedené bolo potrebné doplniť z dôvodu komplexnosti všetkých aspektov nakladania s verejnými financiami.

**K bodu 12 (§ 7 ods. 4)**

Zavádza sa možnosť, aby osoby vykonávajúce základnú finančnú kontrolu finančnej operácie alebo jej časti, ktorá sa overuje, resp. bola overená administratívnou finančnou kontrolou (§ 8) alebo finančnou kontrolou na mieste (§ 9) zohľadnili výsledky overenia predmetnej finančnej operácie alebo jej časti s § 6 ods. 4 zákona č. 357/2015 Z. z. administratívnou finančnou kontrolou alebo finančnou kontrolu na mieste. Táto možnosť sa vzťahuje aj na prípady externalizácie, t. j. keď orgán verejnej správy poverí výkonom administratívnej finančnej kontroly alebo finančnej kontroly na mieste inú osobu. Uvedeným nie je dotknutá zodpovednosť orgánu verejnej správy za realizáciu finančnej operácie alebo jej časti.

**K bodu 13 (§ 7 ods. 5)**

Legislatívno-technická úprava. Zosúladenie vnútorného odkazu.

**K bodu 14 (§ 8)**

Návrhom zákona sa upravuje inštitút administratívnej finančnej kontroly najmä z dôvodu zosúladenia s legislatívou Európskej únie (čl. 68 ods. 2 návrhu nariadenia).

Naďalej platí, že administratívnu finančnú kontrolu je orgán verejnej správy povinný vykonať vo vzťahu ku každej finančnej operácii alebo jej časti, ak poskytne verejné financie inej osobe alebo poskytol verejné financie inej osobe, alebo ak sa poskytujú v súlade s osobitným predpisom. Znamená to, že administratívna finančná kontrola musí byť naďalej vykonaná vo vzťahu ku všetkým finančným operáciám alebo ich častiam, ktoré majú charakter poskytnutia verejných financií, avšak ich overenie bude možné vykonať na primeranej vzorke vybranej na základe objektívneho hodnotenia rizík alebo náhodného výberu alebo ich kombinácie (ďalej len „vzorka“). Overovať finančnú operáciu alebo jej časť administratívnou finančnou kontrolou na príslušnej vzorke je v zmysle návrhu zákona pre orgány verejnej správy možnosťou, a teda orgán verejnej správy môže naďalej vykonávať administratívnu finančnú kontrolu vo vzťahu k celej finančnej operácie alebo jej časti, pričom uvedené je na jeho zvážení.

Vzorku budú vyberať zamestnanci orgánu verejnej správy na základe objektívneho hodnotenia rizík, ktoré bude reflektovať mieru rizikovosti finančnej operácie alebo jej časti, alebo metódou náhodného výberu alebo ich kombináciou. Zavedenie kombinovaného prístupu k výberu vzorky, t. j. výber na základe objektívneho hodnotenia rizík ako aj náhodným výberom, má za účel zabezpečiť, aby sa predchádzalo potencionálnym systémovým zlyhaniam. Objektívnym hodnotením rizík identifikuje orgán verejnej správy tie skutočnosti v rámci populácie, ktoré sú po zohľadnení rizikových faktorov najrizikovejšie, avšak overením vzorky vybranej náhodným výberom dokáže orgán verejnej správy identifikovať prípadné zlyhania, ktoré neboli zistené objektívnym hodnotením rizík. Výber vzorky náhodným výberom taktiež zabezpečí reprezentatívnosť vzorky. Vybraná vzorka musí zároveň spĺňať minimálne kritérium primeranosti tak, aby sa vykonanou administratívnou finančnou kontrolou dosiahli ciele finančnej kontroly podľa § 6 ods. 3 zákona č. 357/2015 Z. z., a to najmä dodržanie hospodárnosti, efektívnosti, účinnosti a účelnosti finančnej operácie alebo jej časti. Aj v prípade kombinovaného prístupu k výberu vzorky platí, že vzorka má byť primeraná, t. j. zavedenie kombinovaného prístupu výberu vzorky nepredstavuje dodatočnú administratívnu záťaž pre orgán verejnej správy.

Objektívne hodnotenie rizík pre výber vzorky nesmie byť zamieňané za riadenie rizík orgánu verejnej správy v rámci finančného riadenia podľa § 5 ods. 1 písm. a) zákona č. 357/2015 Z. z., ani za objektívne hodnotenie rizík vnútorných audítorov podľa § 17 ods. 4 zákona č. 357/2015 Z. z.

Zároveň sa zavádza možnosť, ak orgán verejnej správy pristúpi k vykonaniu administratívnej finančnej kontroly na vzorke, aby orgán verejnej správy overil administratívnou finančnou kontrolou súlad finančnej operácie alebo jej časti len s tými skutočnosťami podľa § 6 ods. 4 zákona č. 357/2015 Z. z., ktoré určí štatutárny orgán alebo ním určený zamestnanec. Tieto skutočnosti sa určia so zohľadnením rizík tak, aby sa vykonanou administratívnou finančnou kontrolou dosiahli ciele finančnej kontroly podľa § 6 ods. 3 zákona č. 357/2015 Z. z. Možnosť overiť len vybrané skutočnosti podľa § 6 ods. 4 zákona č. 357/2015 Z. z. podľa povahy finančnej operácie alebo jej časti, sa uplatní len za predpokladu, že orgán verejnej správy sa finančnou operáciou alebo jej časťou zaoberal v procese výberu vzorky, pričom táto možnosť sa môže uplatniť aj v prípade, ak vyhodnotí, že je potrebné overiť finančnú operáciu alebo jej časť na tzv. „100 %“ vzorke.

Napriek zavedeniu možnosti vykonať administratívnu finančnú kontrolu na vzorke, zostáva zachovaná zodpovednosť orgánu verejnej správy za finančnú operáciu alebo jej časť ako celok. To znamená, že vzorka (ako aj určenie skutočností podľa § 6 ods. 4 zákona č. 357/2015 Z. z.) musí byť vybraná tak, aby bola dodržaná hospodárnosť, efektívnosť, účinnosť a účelnosť finančnej operácie alebo jej časti. Uvedený postup platí pre všetky verejné financie, teda aj pre prostriedky štátneho rozpočtu SR.

Z dôvodu preukázateľnosti audit trailu za účelom prípadných „následných“ kontrol je potrebné uchovávať dokumentáciu preukazujúcu výber vzorky, napríklad formou pracovných listov. Výber vzorky bude bližšie upravený v metodickom usmernení, ktoré vydá ministerstvo financií podľa § 3 písm. b) zákona č. 357/2015 Z. z.

V súlade s § 28 ods. 4 písm. c) zákona č. 357/2015 Z. z. zostáva zachované oprávnenie auditujúceho orgánu alebo správcu kapitoly štátneho rozpočtu, ak vykonal vnútorný audit, uložiť orgánu verejnej správy pokutu za nesplnenie povinností uvedených v § 8 tohto zákona. Z uvedeného vyplýva, že ak orgán verejnej správy pristúpi k výkonu administratívnej finančnej kontroly na vzorke, pri nedodržaní podmienok upravených v § 8 ods. 4 zákona č. 357/2015 Z. z., mu budú vyššie uvedené subjekty oprávnené uložiť príslušnú pokutu.

Pokiaľ je administratívna finančná kontrola vykonaná na vzorke, rozsah prislúchajúcej základnej finančnej kontroly môže byť totožný, a to vrátane určenia skutočností podľa § 6 ods. 4 zákona č. 357/2015 Z. z., ktoré sa budú overovať základnou finančnou kontrolou.

Ustanovenie taktiež upravuje možnosť externalizácie výkonu administratívnej finančnej kontroly, prostredníctvom inej osoby, pričom musí byť zachovaná podmienka výkonu tejto kontroly aspoň dvomi zamestnancami za účelom zachovania princípu kontroly „štyroch očí“. Navrhovaná úprava naďalej predpokladá, že administratívnu finančnú kontrolu vykoná orgán verejnej správy, ktorý má povinnosť túto kontrolu vykonať, prostredníctvom svojich zamestnancov,  pričom zároveň zostáva zachovaná výnimka pre obce. Prioritne by mali byť teda využívané vlastné personálne kapacity orgánu verejnej správy na zabezpečenie výkonu administratívnej finančnej kontroly. Ak orgán verejnej správy z relevantného dôvodu (napr. nedostatok vlastných personálnych kapacít) nemôže zabezpečiť vykonanie administratívnej finančnej kontroly vyššie uvedenými osobami, návrh zákona umožňuje samotný výkon administratívnej finančnej kontroly externalizovať na inú osobu, ktorá má zákonom určené predpoklady. Potrebné odborné, personálne a materiálne predpoklady musí iná, resp. poverená osoba spĺňať vždy, t. j. bez ohľadu na dôvod pre ktorý dochádza k externalizácii. Iná osoba, ktorú orgán verejnej správy písomne poverí (napr. písomnou zmluvou) výkonom administratívnej finančnej kontroly, vykoná túto kontrolu v mene orgánu verejnej správy. Orgán verejnej správy je procesne považovaný za oprávnenú osobu, pričom na inú osobu sa vzťahujú práva a povinnosti oprávnenej osoby podľa § 20 až 27 zákona č. 357/2015 Z. z. v rozsahu, v akom je poverená orgánom verejnej správy výkonom administratívnej finančnej kontroly. Je preto potrebné, aby bol rozsah práv a povinností podľa § 20 až 27 zákona č. 357/2015 Z. z., ktoré prislúchajú inej osobe vykonávajúcej administratívnu finančnú kontrolu dostatočným spôsobom písomne upravený. Zároveň je vhodné, aby si orgán verejnej správy vopred dohodol s inou osobou aj jej prípadnú zodpovednosť za škodu spôsobenú vykonanou administratívnou finančnou kontrolou. Navrhované ustanovenie nevylučuje, aby bola na inú osobu externalizovaná len časť administratívnej finančnej kontroly, t. j. externalizovanie overenia vybraných skutočností (napr. procesu verejného obstarávania).

V prípade externalizácie výkonu administratívnej finančnej kontroly zostáva zachovaná povinnosť orgánu verejnej správy vykonať základnú finančnú kontrolu vlastnými personálnymi kapacitami, nakoľko výkon základnej finančnej kontroly nie je možné externalizovať, keďže ide o kontrolu „do vnútra“ orgánu verejnej správy. Pri vykonávaní takejto základnej finančnej kontroly je však možné, aby orgán verejnej správy zohľadnil overenie vykonané v rámci administratívnej finančnej kontroly; uvedeným nie je dotknutá zodpovednosť orgánu verejnej správy za realizáciu finančnej operácie alebo jej časti.

**K bodu 15 (§ 9 ods. 3)**

Legislatívno-technická úprava z dôvodu zjednotenia pojmov s ostatnými ustanoveniami zákona (§ 7 ods. 2 zákona č. 357/2015 Z. z.).

**K bodu 16 (§ 9 ods. 4)**

Návrhom zákona sa umožňuje externalizovať aj finančnú kontrolu na mieste, a to prostredníctvom inej osoby, ktorá má odborné, personálne a materiálne predpoklady na výkon finančnej kontroly na mieste. Prioritne by mali byť využívané vlastné personálne kapacity orgánu verejnej správy na zabezpečenie výkonu finančnej kontroly na mieste. Ak orgán verejnej správy z relevantného dôvodu nemôže zabezpečiť vykonanie finančnej kontroly na mieste vlastnými personálnymi kapacitami, návrh zákona umožňuje samotný výkon finančnej kontroly na mieste externalizovať na inú osobu, ktorá má zákonom určené predpoklady. Potrebné odborné, personálne a materiálne predpoklady musí iná, resp. poverená osoba spĺňať vždy, t. j. bez ohľadu na dôvod pre ktorý dochádza k externalizácii. Rovnako platí podmienka, že finančnú kontrolu na mieste vykonajú aspoň dvaja zamestnanci tejto inej osoby (za účelom zachovania princípu kontroly „štyroch očí“), na základe písomného poverenia tejto inej osoby. Taktiež platí, že oprávnenou osobou zostáva z procesného hľadiska orgán verejnej správy, ktorý je oprávnený finančnú kontrolu na mieste vykonať. Iná osoba vykonáva finančnú kontrolu na mieste v mene orgánu verejnej správy napr. na základe písomnej zmluvy, pričom je potrebné presne stanoviť rozsah práv a povinností podľa § 20 až 27 zákona č. 357/2015 Z. z., ktoré prislúchajú inej osobe vykonávajúcej finančnú kontrolu na mieste. Zároveň je vhodné, aby si orgán verejnej správy vopred dohodol s inou osobou aj jej prípadnú zodpovednosť za škodu spôsobenú vykonanou finančnou kontrolou na mieste.

Rovnako ako pri výkone administratívnej finančnej kontroly, v prípade externalizácie finančnej kontroly na mieste zostáva zachovaná povinnosť orgánu verejnej správy, aby vykonal základnú finančnú kontrolu vlastnými personálnymi kapacitami, nakoľko výkon základnej finančnej kontroly nie je možné externalizovať, keďže ide o kontrolu „do vnútra“ orgánu verejnej správy. Pri vykonávaní takejto základnej finančnej kontroly je však možné, aby orgán verejnej správy zohľadnil overenie vykonané v rámci finančnej kontroly na mieste; uvedeným nie je dotknutá zodpovednosť orgánu verejnej správy za finančnú operáciu alebo jej časť.

**K bodom 17, 19 a 25 (celý text návrhu, najmä § 19)**

Legislatívno-technická úprava. Úprava reflektuje na zmenu charakteru inej právnickej osoby podľa § 19 ods. 5 na inú osobu podľa § 19 ods. 5. Z procesného hľadiska bude ako oprávnená osoba vystupovať ministerstvo financií, pričom na inú osobu podľa § 19 ods. 5 sa budú vzťahovať práva a povinnosti oprávnenej osoby podľa § 20 až 27 tohto zákona, v rozsahu, v akom je poverená výkonom vládneho auditu. V prípade, že ministerstvo financií poverí výkonom vládneho auditu inú osobu, v súlade s § 19 ods. 1 zákona č. 357/2015 Z. z. bude pri hodnotení kvality výkonu takéhoto vládneho auditu podľa § 10a zákona č. 357/2015 Z. z. povinnou osobou iná osoba podľa § 19 ods. 5.

**K bodu 18**

Legislatívno – technická úprava, ktorá reaguje na úpravu definície oprávnenej osoby v § 2 písm. g) návrhu zákona.

**K bodu 20 (§ 22 ods. 3 písm. b))**

Za účelom zefektívnenia výkonu finančnej kontroly a auditu sa navrhuje upraviť náležitosť „podpis“ na návrhu správy/návrhu čiastkovej správy a správe/čiastkovej správe. Podľa pôvodnej právnej úpravy bolo potrebné uviesť na tejto dokumentácii podpisy všetkých zamestnancov, ktorí vykonali finančnú kontrolu, resp. audit, pričom bola zavedená výnimka z tejto povinnosti v prípade auditu, ak bola v prípadoch hodných osobitného zreteľa uvedená dokumentácia podpísaná zamestnancom oprávnenej osoby povereným vedením auditu. Uvedená výnimka sa ponecháva s tým, že aj v prípade, ak vládny audit vykonáva v mene ministerstva financií Úrad vládneho auditu, resp. iná osoba podľa § 19 ods. 5, tak postačuje, aby boli v prípadoch hodných osobitného zreteľa dotknuté dokumenty podpísané tzv. „vedúcim audítorskej skupiny“. Táto výnimka sa návrhom zákona rozširuje tak, že umožňuje neuvádzať podpisy zamestnancov vykonávajúcich finančnú kontrolu v prípadoch hodných osobitného zreteľa, ak je návrh správy/návrh čiastkovej správy a správa/čiastková správa podpísaná štatutárnym orgánom oprávnenej osoby alebo ním určeným vedúcim zamestnancom. Za dôvody hodné osobitného zreteľa sa pre účely finančnej kontroly ako aj auditu považujú najmä prípady práceneschopnosti zamestnancov orgánu verejnej správy, vyhlásenie mimoriadnej situácie, prípady, ak elektronickým podpisom disponujú len určitý konkrétny zamestnanci orgánu verejnej správy vykonávajúci finančnú kontrolu alebo audit (pri elektronickom podpisovaní). Za podpis sa považuje aj kvalifikovaný elektronický podpis vyhotovený s použitím mandátneho certifikátu.

Návrh nadväzuje aj na ustanovenie § 36b zákona č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov, ktorý upravuje predmetnú problematiku rovnakým spôsobom.

**K bodu 21 (§ 22 ods. 6)**

Precizovanie skončenia finančnej kontroly alebo auditu záznamom aj v časti finančnej kontroly alebo auditu.

**K bodu 22 (§ 27 ods. 2)**

V praxi sa vyskytujú prípady, v rámci ktorých je potrebné počas vykonávania finančnej kontroly, resp. auditu, spolupracovať s inými orgánmi verejnej správy, napr. Protimonopolný úrad, orgány činné v trestnom konaní, resp. iné relevantné najmä správne orgány. Navrhovaná právna úprava takúto spoluprácu procesne zjednodušuje, a to tak, že povinnosť mlčanlivosti sa nevzťahuje na prípady výmeny informácií a podkladov na účely spolupráce orgánov verejnej správy pre zabezpečenie riadneho výkonu finančnej kontroly a auditu. Tým sa eliminuje povinnosť získať od štatutárneho orgánu oprávnenej osoby oslobodenie od povinnosti mlčanlivosti podľa § 27 ods. 3 zákona č. 357/2015 Z. z., ktoré má mať z dôvodu zachovania audit trailu písomnú podobu. Výmena informácií však musí vecne súvisieť s predmetom finančnej kontroly, resp. auditu. Pod pojmom „bezodkladne“ sa rozumie časový úsek, v rámci ktorého sa poskytnutím požadovaných informácií nezmarí výkon finančnej kontroly alebo auditu, ale v rámci včasnej spolupráce medzi orgánmi verejnej správy sa uľahčí ich výkon.

V prípade externalizácie výkonu administratívnej finančnej kontroly a finančnej kontroly na mieste platí ustanovenie upravujúce mlčanlivosť pre zamestnancov inej osoby rovnako ako pre zamestnancov orgánu verejnej správy. Odporúča sa, aby si orgán verejnej správy vopred dohodol s inou osobou, že zbavovať mlčanlivosti je oprávnený výlučne štatutárny orgán orgánu verejnej správy.

**K bodu 23 (§ 28 ods. 6)**

Do zákona č. 357/2015 Z. z. sa dopĺňa pokuta pre správcu kapitoly štátneho rozpočtu za porušenie povinností uvedených v § 16 ods. 1 zákona č. 357/2015 Z. z. až do výšky 3 000 eur.

**K bodu 24 (§ 30b**)

Finančná kontrola a audit neukončené pred 1. marcom 2021 sa dokončia podľa doterajšieho predpisu.

**K čl. II**

Navrhuje sa účinnosť návrhu zákona od 1. marca 2021.